als_Latn dik_Latn sag_Latn
Asport – Është Ferronikeli fituesja e Digitalb Kupa e Kosovës. Skuadra e drejtuar nga Ramiz Krasniqi ngriti në stadiumin e Prishtinës trofeun prestigjioz që e fiton për herë të parë në historinë e saj pasi mposhti 2-1 në një finale dramatike Hajvalinë.
Një sukses vërtet fantastik për skuadrën nga Drenasi, të inkuadruar vetëm në vitin 2012 në Superligën e Kosovës që vetëm pak ditë më parë siguroi mbijetesën në mes in e më të mirëve të futbollit të Kosovës duke fituar në Play-Off me Gjilanin.
Gjithçka nisi me minutën e heshtjes në nderim të viktimave të shpërthimit në termocentralin e Obiliqit, me lojtarët që kishin zbritur në fushë me shiritin e zi në krah.
Pas vërshëllimës së parë loja nisi intensive dhe Hajvalia kërcënoi menjëherë që në minutën e 2-të me Guraziun që tentoi nga distance. Nuk vonoi dhe kundërpërgjigja e Ferronikelit me Karadoën në min 10-të. Skuadra nga Drenasi kaloi e para në avantazh në minutën e 17-të me Elhami Berishën që bëri gjithçka mirë në driblim dhe goditje, por i duhet të ndajë meritën dhe me bashkëautorësinë e portierit të Hajvalisë, Maloku që i kishte të gjitha mundësitë për ta evituar golin.
Gjithsesi avantazhi i Ferronikelit nuk zgjati as 10 minuta pasi në të 26-n Shkëlqim Pacolli duke përfituar dhe nga përgjumja e prapavijës bardhejeshile riktheu gjithçka në barazpeshë me golin e barazimit. Goli shokoi skuadrën e Ramiz Krasniqit që rrezikoi të pësonte sërish dy minuta më vonë kur Zabërzha mund të shënonte por zgjodhi pasimin e gabuar për Guraziun, ndërsa në të 33-n ishte Granit Kolshi që shpëtoi portën i vetëm përballë Mahmadu Ndiaie me senegalezin që gjuajti dobët duke mos marrë më të mirën nga krosimi që e prezantoi para portës.
Franksioni i parë u mbyll në ekuilibër të plotë ndërsa pas kthimit nga dhomat e zhveshjes skuadrat u treguan më të kujdesshme për të mos pësuar një gol që do të rezultonte fatal dhe me këtë skenar rastet ishin më të rralla. Hajvalia u përpoq të fitonte epërsinë territoriale por ishte një lloj kontrolli shterpë pasi Ferronikeli ishte më konkret në kundërzbritjet e shpejta. Pikërisht atëherë kur dukej se ndeshja do të shkonte drejt shtesës me lodhjen që natyrisht peshonte më shumë në këmbët e futbollistëve të Ferronikelit, një minutë para fundit të kohës së rregult, Përparim Livoreka u kthye në heroin e takimit duke i vjedhur bukur topin Zhgjecit, dhe me një goditje të bukur e çoi në rrjetë për t’i dhuruar trofeun e parë Ferronikelit. Një gol që çon në hare tifogrupin e “Tigrave të Zinj” që e tepruan me hedhjen e mjeteve piroteknike në fushë. Me kohën në limit as katër minutat e shtesës nuk mundën të sillnin asgjë për Hajvalinë dhe vërshëllima finale sanksionoi suksesin historik të Ferronikelit që fiton trofeun e parë të Digitalb Kupës së Kosovës për një mbyllje fantastike të sezonit.
/supersport/
You must be logged in to post a comment Login
als_Latn als_Latn als_Latn als_Latn als_Latn als_Latn lmo_Latn eng_Latn